ΨΗΦΙΣΜΑ ΤΟΥ ΣΥΜΒΟΥΛΙΟΥ της 24ης Οκτωβρίου 1994 σχετικά με την κατάσταση που επικρατεί στην πολιτική αεροπορία (94/C 309/02)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την ίδρυση της Ευρωπαϊκής Κοινότητας,

Σημειώνοντας την έκθεση "Expanding Horizons" της "comite des sages" που συνέστησε η Επιτροπή, η οποία υποβλήθηκε την 1η Φεβρουαρίου 1994,

Έχοντας υπόψη τα συμπεράσματα του Συμβουλίου της 18ης Απριλίου 1994 σχετικά με την κατάσταση που επικρατεί στην πολιτική αεροπορία,

Έχοντας υπόψη την ανακοίνωση της Επιτροπής με τίτλο "Οι προοπτικές της πολιτικής αεροπορίας στην Ευρώπη",

Έχοντας υπόψη την ανακοίνωση της Επιτροπής με τίτλο "Υπηρεσίες δορυφορικής πλοήγησης: ευρωπαϊκή προσέγγιση",

Εκτιμώντας ότι μια ευρωπαϊκή πολιτική αεροπορία ικανή να κρατήσει επάξια θέση στα πλαίσια του παγκόσμιου ανταγωνισμού προϋποθέτει τη χάραξη μιας κοινής πολιτικής εναερίων μεταφορών στα πλαίσια της Ευρωπαϊκής Ένωσης,

Εκτιμώντας ότι στις προαναφερόμενες ανακοινώνεις της Επιτροπής αναφέρονται σχετικά μέτρα, ενώ, για ορισμένους επί μέρους τομείς, ανακοινώνονται προτάσεις ρυθμίσεων με συγκεκριμένες ημερομηνίες σε ορισμένες περιπτώσεις,

ΘΕΩΡΕΙ ότι λόγω του μεγάλου αριθμού των αναφερομένων μέτρων και της επείγουσας ανάγκης δράσης που παρουσιάζεται σε ορισμένους τομείς, είναι σκόπιμο να δοθεί προτεραιότητα σε ορισμένα θέματα,

ΧΑΙΡΕΤΙΖΕΙ την υποβολή της ανακοίνωσης της Επιτροπής σχετικά με την κατάσταση που επικρατεί στην ευρωπαϊκή πολιτική αεροπορία, η οποία αποτελεί ένα πρώτο βήμα για την ικανοποίηση του αιτήματος του Συμβουλίου να προετοιμάσει κατάλληλα μέτρα,

ΕΧΕΙ ΤΗΝ ΑΠΟΨΗ ότι τα μέτρα που αναγγέλλονται στην ανακοίνωση της Επιτροπής μπορούν γενικά να συμβάλουν σημαντικά στην αύξηση της σφαιρικής ανταγωνιστικότητας και στην οικονομική ανάκαμψη της ευρωπαϊκής πολιτικής αεροπορίας και ότι θα πρέπει να συνεχιστούν χωρίς καθυστέρηση οι σχετικές προπαρασκευαστικές εργασίες. Εν προκειμένω, θα πρέπει να δοθεί ιδιαίτερη προτεραιότητα στα εξής θέματα:

α) Προϋπόθεση για αποδοτικές εναέριες μεταφορές στην Ευρώπη είναι η επίτευξη ουσιαστικής προόδου στους τομείς "έλεγχος/διαχείριση εναέριας κυκλοφορίας" και "δορυφορικά συστήματα πλοήγησης":

- η εναρμόνιση και ολοκλήρωση των ευρωπαϊκών συστημάτων ελέγχου της εναέριας κυκλοφορίας απαιτεί τη δημιουργία πολυάριθμων τεχνικών προτύπων, υπό τους όρους που ορίζονται στην οδηγία 93/65/ΕΟΚ του Συμβουλίου της 19ης Ιουλίου 1993 σχετικά με τον καθορισμό και τη χρησιμοποίηση συμβατών τεχνικών προδιαγραφών για την προμήθεια τεχνικού εξοπλισμού και συστημάτων διαχείρισης της εναέριας κυκλοφορίας (1) βάσει των προτύπων του Eurocontrol, προκειμένου να εξασφαλισθεί η συμβατότητα και η αλληλεπίδραση των τεχνικών συστημάτων των κρατών μελών και να εισαχθούν νέος εξοπλισμός και νέες υπηρεσίες που ν'ανταποκρίνονται σ'αυτά τα πρότυπα, με στόχο την αύξηση της ικανότητας ολόκληρου του ευρωπαϊκού συστήματος. Η Επιτροπή θα πρέπει να υποστηρίξει τις σχετικές εργασίες με όλα τα κατάλληλα μέτρα,

- η πλοήγηση και η επικοινωνία μέσω δορυφόρων θα αποκτούν όλο και μεγαλύτερη σημασία, και θα πρέπει να καταβληθεί κάθε προσπάθεια ώστε να υπάρξει ευρωπαϊκή συμβολή στα παγκόσμια συστήματα δορυφορικής πλοήγησης. Μια συντονιστική επιτροπή υψηλού επιπέδου, η συγκρότηση της οποίας προτείνεται στην ανακοίνωση της Επιτροπής της 14ης Ιουνίου 1994, θα πρέπει να αναλάβει τις εργασίες της το συντομότερο δυνατόν-

β) η πλήρης υλοποίηση της κοινής αγοράς εναέριων μεταφορών θα πρέπει να καταδειχθεί επίσης και με την θέσπιση κοινών διατάξεων και ενιαίων διαδικασιών για την ασφάλεια των εναέριων μεταφορών. Ο προβληματισμός για την ανάπτυξη μιας αποτελεσματικής ρυθμιστικής αρχής για την Ευρώπη, βασισμένης στις κοινές αεροπορικές αρχές, η οποία θ'ασχολείται με τις προδιαγραφές ασφαλείας, θα πρέπει να προχωρήσει το ταχύτερο. Με το ίδιο πνεύμα θα πρέπει να μελετηθεί το ενδεχόμενο κοινής πιστοποίησης καταλληλότητας για τα αεροναυτικά προϊόντα-

γ) προς αποφυγή στρεβλώσεων του ανταγωνισμού στα πλαίσια των ευρωπαϊκών εναέριων μεταφορών πρέπει να αποκλεισθούν οι κρατικές ενισχύσεις, που επηρεάζουν ή θα μπορούσαν να επηρεάσουν αρνητικά τον ανταγωνισμό. Αυτές οι κρατικές ενισχύσεις μπορούν να επιτρέπονται μόνον σε ορισμένες, σαφώς καθορισμένες εξαιρετικές περιπτώσεις σύμφωνα με τη συνθήκη και βάσει διαφανών αποφάσεων-

δ) προκειμένου να ενδυναμωθεί η ανταγωνιστική ικανότητα των ευρωπαϊκών εναέριων μεταφορών πρέπει να εξασφαλιστεί η αποτελεσματική χρήση της σχετικής υποδομής. Η ύπαρξη αποτελεσματικών και προσανατολισμένων προς την αγορά υπηρεσιών διεκπεραιώσεως εδάφους στους αερολιμένες συμβάλλει σημαντικά στην αποτελεσματική χρήση της υποδομής των εναέριων μεταφορών. Αυτές οι υπηρεσίες θα πρέπει να παρέχονται χωρίς διακρίσεις, με διαφάνεια και με αποδοτικό κόστος. Τα μέτρα σε αυτόν τον τομέα θα πρέπει να λαμβάνουν υπόψη όχι μόνον τα προαναφερθέντα, αλλά και τις απαιτήσεις επαρκείας και ασφάλειας των αερολιμένων,

ΑΝΑΜΕΝΕΙ ότι όλα τα μέτρα για την ενδυνάμωση της ανταγωνιστικότητας και για τη διαρθρωτική προσαρμογή του κλάδου των εναέριων μεταφορών της Ευροπαϊκής Ένωσης θα εξασφαλίσουν ότι ο κλάδος αυτός θα διατηρήσει την ικανότητά του να δρα από μια και στο μέλλον ισχυρή οικονομική θέση στην Ευρωπαϊκή Ένωση,

ΘΕΩΡΕΙ ότι θα πρέπει να εξεταστούν λεπτομερέστερα τόσο ο κίνδυνος δημιουργίας σημαιών ευκαιρίας όσο και άλλες πρακτικές οι οποίες, πέραν της ελαστικότητας που απαιτείται για όλες τις λειτουργίες, επιφέρουν ουσιαστική χρήση μη κοινοτικών πόρων. Χρήσιμη βάση για την εξέταση αυτή θα είναι μια μελέτη, την οποία πρεπει να διεξαγάγει το συντομότερο δυνατόν η Επιτροπή και η οποία θα συνοδεύεται, ενδεχομένως, από κατάλληλες προτάσεις,

ΚΑΛΕΙ ΤΗΝ ΕΠΙΤΡΟΠΗ να λάβει ανυπερθέτως τα απαραίτητα μέτρα για την υλοποίηση του παρόντος ψηφίσματος και να του υποβάλει σχετική έκθεση κατά την επόμενη σύνοδο του Συμβουλίου,

ΕΧΕΙ ΤΗΝ ΑΠΟΨΗ ότι, όσον αφορά τις σχέσεις της Κοινότητας και των τρίτων χωρών στον τομέα των εναέριων μεταφορών, θα πρέπει να συνεχισθεί η οδός που χαράχτηκε με τα συμπεράσματα του Συμβουλίου της 15ης Μαρτίου 1993, βήμα προς βήμα, ρεαλιστικά και με στόχο την προάσπιση των κοινοτικών συμφερόντων.

Λουξεμβούργο, 24 Οκτωβρίου 1994.

Για το Συμβούλιο

Ο Αντιπρόεδρος

J. BORCHERT

(1) ΕΕ αριθ. L 187 της 29. 7. 1993, σ. 52.